Document ID: 31994D0202

ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Μαρτίου 1994 για την αποδοχή αναλήψεων υποχρεώσεων που προτάθηκαν στο πλαίσιο της διαδικασίας αντιντάμπινγκ σχετικά με τις εισαγωγές καρβιδίου πυριτίου, καταγωγής Λαϊκής Δημοκρατίας της Κίνας, Νορβηγίας, Πολωνίας και ΕΣΣΔ, και την περάτωση της διαδικασίας σχετικά με τις εισαγωγές καταγωγής Νορβηγίας και ορισμένων δημοκρατιών της πρώην ΕΣΣΔ (94/202/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως τα άρθρα 9 και 10,
Εκτιμώντας ότι:
(1) Η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2), την έναρξη διαδικασίας επανεξέτασης των μέτρων αντιντάμπινγκ που ισχύουν για τις εισαγωγές στην Κοινότητα καρβιδίου πυριτίου, καταγωγής Λαϊκής Δημοκρατίας της Κίνας, Νορβηγίας, Πολωνίας και ΕΣΣΔ. Για τα συμπεράσματα της εν λόγω διαδικασίας επανεξέτασης, η Επιτροπή παραπέμπει στον κανονισμό (ΕΚ) αριθ. 821/94 του Συμβουλίου (3).
(2) Μετά την κοινοποίηση των αποτελεσμάτων της έρευνας σε όλους τους εξαγωγείς, η ρωσική κυβέρνηση, σε συνεννόηση με τον οργανισμό κρατικού εμπορίου V/O Stankoimport, πρότεινε αναλήψεις υποχρεώσεων σύμφωνα με το άρθρο 10 του κανονισμού (ΕΟΚ) αριθ. 2423/88 (εφεξής: βασικός κανονισμός).
(3) Οι εν λόγω αναλήψεις υποχρεώσεων θα είχαν ως αποτέλεσμα να μειώσουν τον όγκο των ρωσικών εξαγωγών καρβιδίου πυριτίου στην Κοινότητα σε μη επιζήμιο επίπεδο. Επιπλέον, η Επιτροπή θεωρεί ότι έχουν παρασχεθεί επαρκείς εγγυήσεις σχετικά με την ικανότητα της ρωσικής κυβέρνησης να επιβλέπει, σε συνεννόηση με τον V/O Stankoimport, τις ρωσικές εξαγωγές καρβιδίου πυριτίου στην Κοινότητα. Με βάση τα ανωτέρω, η Επιτροπή θεωρεί ότι οι προτεινόμενες αναλήψεις υποχρεώσεων είναι αποδεκτές και ότι η έρευνα σχετικά με τον V/O Stankoimport μπορεί να περατωθεί χωρίς να είναι απαραίτητη η επιβολή δασμού αντιντάμπινγκ.
(4) Από την έρευνα σχετικά με τις εισαγωγές καρβιδίου πυριτίου καταγωγής Νορβηγίας προέκυψε ότι η λήξη των μέτρων που πλήττουν επί του παρόντος τους νορβηγούς παραγωγούς δεν θα προκαλέσει ζημία ή απειλή ζημίας και ότι, επιπλέον, οι τελευταίοι δεν κατέφυγαν σε πρακτικές ντάμπινγκ για την πώληση του εν λόγω προϊόντος στην αγορά της Κοινότητας.
Υπό τις συνθήκες αυτές, θεωρείται ότι τα προστατευτικά μέτρα που πλήττουν τις εισαγωγές καρβιδίου πυριτίου καταγωγής Νορβηγίας είναι περιττά και ότι η διαδικασία σχετικά με τις εισαγωγές της χώρας αυτής πρέπει, επομένως, να περατωθεί σύμφωνα με το άρθρο 9 παράγραφος 1 του βασικού κανονισμού.
(5) Από την έρευνα προέκυψε επίσης ότι το καρβίδιο πυριτίου δεν παράγεται ούτε εξάγεται από τις λοιπές δημοκρατίες της πρώην ΕΣΣΔ, με εξαίρεση τη Ρωσική Ομοσπονδία και την Ουκρανία. Επομένως, η διαδικασία σχετικά με τις δημοκρατίες αυτές πρέπει επίσης να περατωθεί σύμφωνα με το άρθρο 9 παράγραφος 1 του βασικού κανονισμού.
(6) Κατά τις διαβουλεύσεις στο πλαίσιο της συμβουλευτικής επιτροπής σχετικά με την αποδοχή των προτεινόμενων αναλήψεων υποχρεώσεων, διατυπώθηκαν ορισμένες αντιρρήσεις. Επομένως, σύμφωνα με το άρθρο 9 παράγραφος 1 και το άρθρο 10 παράγραφος 1 του βασικού κανονισμού, η Επιτροπή υπέβαλε έκθεση στο Συμβούλιο σχετικά με τα αποτελέσματα των διαβουλεύσεων καθώς και πρόταση για την αποδοχή των προτεινόμενων αναλήψεων υποχρεώσεων. Δεδομένου ότι το Συμβούλιο δεν έλαβε διαφορετική απόφαση εντός ενός μηνός, τεκμέρεται ότι η παρούσα απόφαση εγκρίθηκε,
ΑΠΟΦΑΣΙΖΕΙ:
Άρθρο 1
Γίνονται δεκτές οι αναλήψεις υποχρεώσεων που προτείνει η κυβέρνηση της Ρωσικής Ομοσπονδίας, σε συνεννόηση με τον V/O Stankoimport (Μόσχα, Ρωσία), σχετικά με την επανεξέταση των μέτρων αντιντάμπινγκ στις εισαγωγές καρβιδίου πυριτίου καταγωγής Λαϊκής Δημοκρατίας της Κίνας, Νορβηγίας, Πολωνίας και πρώην ΕΣΣΔ.
Άρθρο 2
Περατώνεται η διαδικασία σχετικά με τις εισαγωγές πυριτίου καρβιδίου καταγωγής Νορβηγίας, Αρμενίας, Αζερμπαϊτζάν Λευκορωσίας, Γεωργίας, Καζακστάν, Μολδαβίας, Τατζικιστάν, Τουρκμενιστάν και Ουζμπεκιστάν.
Βρυξέλλες, 9 Μαρτίου 1994.

Labels: 1
4
5
10
3
18